Document ID: 32006D0443

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 13ης Μαρτίου 2006
για την τροποποίηση των αποφάσεων 2001/507/ΕΚ και 2001/509/ΕΚ με σκοπό να καταστούν υποχρεωτικοί οι κανονισμοί αριθ. 109 και αριθ. 108 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) σχετικά με τα αναγομωμένα ελαστικά επίσωτρα
(2006/443/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (1), και ιδίως το άρθρο 3 παράγραφος 3, το άρθρο 4 παράγραφος 2 δεύτερη περίπτωση και το άρθρο 4 παράγραφος 4,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου (2),
Εκτιμώντας τα ακόλουθα:
(1)
Οι κανονισμοί αριθ. 109 και αριθ. 108 της ΟΕΕ/ΟΗΕ οδηγούν στην εναρμόνιση των προδιαγραφών για την αναγόμωση των ελαστικών επισώτρων και συμβάλλουν στην επίτευξη ασφάλειας και προστασίας του περιβάλλοντος υψηλού επιπέδου. Επίσης, επιτρέπουν την ελεύθερη κυκλοφορία των αναγομωμένων ελαστικών επισώτρων.
(2)
Η Κοινότητα κατέστη συμβαλλόμενο μέρος στην αναθεωρημένη συμφωνία του 1958 της ΟΕΕ/ΟΗΕ βάσει της απόφασης 97/836/EΚ του Συμβουλίου. Η Κοινότητα προσχώρησε στους κανονισμούς αριθ. 109 και αριθ. 108 της ΟΕΕ/ΟΗΕ με τις αποφάσεις 2001/507/EΚ (3) και 2001/509/EΚ (4) αντίστοιχα. Η Κοινότητα, προσχωρώντας στους εν λόγω κανονισμούς, δεσμεύτηκε να τους αποδεχτεί ως εναλλακτικές δυνατότητες σε σχέση με την κοινοτική νομοθεσία σύμφωνα με τις διατάξεις των άρθρων 2 και 3 της αναθεωρημένης συμφωνίας του 1958. Ωστόσο, προκειμένου οι κανονισμοί αυτοί να εφαρμοστούν σε υποχρεωτική βάση, πρέπει να θεσπιστεί σχετική διάταξη στο κοινοτικό δίκαιο σύμφωνα με το άρθρο 4 παράγραφος 4 της απόφασης 97/836/EΚ.
(3)
Καθώς το πεδίο της απαιτούμενης ρυθμιστικής δράσης είναι περιορισμένο, δεν κρίνεται σκόπιμο να θεσπιστεί η υποχρεωτική εφαρμογή και των δύο κανονισμών με την έκδοση οδηγίας, όπως ανακοινώθηκε στις αποφάσεις 2001/507/EΚ και 2001/509/EΚ.
(4)
Οι αποφάσεις 2001/507/EΚ και 2001/509/EΚ θα πρέπει να τροποποιηθούν αναλόγως,
ΑΠΟΦΑΣΙΖΕΙ:
Άρθρο 1
Η απόφαση 2001/507/EΚ τροποποιείται ως εξής:
1.
Το άρθρο μόνο αντικαθίσταται από το ακόλουθο κείμενο:
«Άρθρο μόνο
Η Ευρωπαϊκή Κοινότητα προσχωρεί στον κανονισμό αριθ. 109 της Οικονομικής Επιτροπής των Ηνωμένων Εθνών για την Ευρώπη σχετικά με την έγκριση της παραγωγής αναγομωμένων ελαστικών επισώτρων για επαγγελματικά οχήματα και τα ρυμουλκούμενά τους.
Από τις 13 Σεπτεμβρίου 2006 αρχίζουν να εφαρμόζονται οι διατάξεις του κανονισμού αριθ. 109, όπως παρατίθενται στο παράρτημα, ως υποχρεωτική προϋπόθεση για τη διάθεση στην κοινοτική αγορά αναγομωμένων ελαστικών που υπάγονται στο πεδίο εφαρμογής του εν λόγω κανονισμού.».
2.
Το κείμενο του κανονισμού αριθ. 109 της ΟΕΕ/ΟΗΕ που επισυνάπτεται στην απόφαση 2001/507/ΕΚ αντικαθίσταται με το κείμενο του παραρτήματος Ι της παρούσας απόφασης.
Άρθρο 2
Η απόφαση 2001/509/EΚ τροποποιείται ως εξής:
1.
Το άρθρο μόνο αντικαθίσταται από το ακόλουθο κείμενο:
«Άρθρο μόνο
Η Ευρωπαϊκή Κοινότητα προσχωρεί στον κανονισμό αριθ. 108 της Οικονομικής Επιτροπής των Ηνωμένων Εθνών για την Ευρώπη σχετικά με την έγκριση της παραγωγής αναγομωμένων ελαστικών επισώτρων για μηχανοκίνητα οχήματα και τα ρυμουλκούμενά τους.
Από τις 13 Σεπτεμβρίου 2006 αρχίζουν να εφαρμόζονται οι διατάξεις του κανονισμού αριθ. 108, όπως περιγράφονται στο παράρτημα, ως υποχρεωτική προϋπόθεση για τη διάθεση στην κοινοτική αγορά αναγομωμένων ελαστικών που υπάγονται στο πεδίο εφαρμογής του εν λόγω κανονισμού.».
2.
Το κείμενο του κανονισμού αριθ. 108 της ΟΕΕ/ΟΗΕ που επισυνάπτεται στην απόφαση 2001/509/ΕΚ αντικαθίσταται με το κείμενο του παραρτήματος ΙΙ της παρούσας απόφασης.
Βρυξέλλες, 13 Μαρτίου 2006.

Labels: 13
7
1
8